Ο **Γιούργκεν Σουλτ** (γερμανικά: *Jürgen Schult*, γεννήθηκε 11 Μαΐου 1960) είναι Γερμανός πρώην αθλητής στίβου στο αγώνισμα της δισκοβολίας, από τους κορυφαίους στην ιστορία του αγωνίσματος. Ήταν χρυσός Ολυμπιονίκης το 1988 στη Σεούλ και κάτοχος του μακροβιότερου παγκόσμιου ρεκόρ στα αγωνίσματα στίβου ανδρών.

Βιογραφία
---------

Ως έφηβος του άρεσε να κάνει πατίνια, να οδηγεί το παλιό ποδήλατο του πατέρα του και να παίζει ποδόσφαιρο, τένις και βόλεϊ. Στα 14 χρόνια του εντάχθηκε σε αθλητικό σχολείο στο Σβερίν και κέρδισε έναν αγώνα ποδηλασίας για το πρωτάθλημα της περιφέρειας. Τράβηξε την προσοχή των αθλητικών παραγόντων της ΛΔΓ, οι οποίοι μετά από δοκιμές τον κατεύθυναν στο στίβο μετά από σωματικές και ιατρικές
αξιολογήσεις.
Από το 1976 έμαθε το επάγγελμα του τεχνίτη μηχανημάτων και εγκαταστάσεων, ολοκλήρωσε παιδαγωγικές σπουδές ως καθηγητής σωματικής αγωγής. Ξεκίνησε τη μακροχρόνια σταδιοδρομία του με τον τίτλο του Πρωταθλητή Ευρώπης Νέων το 1979. Το 1983 ήταν ήδη στους καλύτερους του κόσμου με την πρώτη από τις επτά συμμετοχές του στο πρώτο Παγκόσμιο Πρωτάθλημα Στίβου στο Ελσίνκι αλλά η δυνατότητα Ολυμπιακής διάκρισης το 1984 χάθηκε με το  μποϊκοτάζ των Ολυμπιακών Αγώνων του Λος Άντζελες από τις χώρες του λεγόμενου Ανατολικού μπλοκ. Το 1984 ξεκίνησε και η σειρά των επτά συνεχόμενων τίτλων πρωταθλήματος της Ανατολικής Γερμανίας.

Στις 6 Ιουλίου 1986 στο Νέο Βραδεμβούργο (*Neubrandenburger*) συνέτριψε το παγκόσμιο ρεκόρ της δισκοβόλίας με ρίψη στα 74,08 μέτρα. Ξεπέρασε την προηγούμενη επίδοση κατά 2,22 μέτρα παραμένοντας ως σήμερα το πιο παλαιό παγκόσμιο ρεκόρ των αγωνισμάτων στίβου των ανδρών καθώς και το μακροβιότερο. Κατά τη διάρκεια του αγώνα υπήρχε άνεμος, ο οποίος βοήθησε τελικά στην επίτευξη της μεγάλης βολής. Παρά την επιτυχία του αυτή στο Ευρωπαϊκό Πρωτάθλημα Στίβου που ακολούθησε εκείνη τη χρονιά ήταν μόλις έβδομος με την καλύτερη προσπάθεια στα 64,38 μ. Αλλά από την επόμενη χρονιά, ο Σουλτς έφτασε στην κορυφή: στο Παγκόσμιο Πρωτάθλημα Στίβου του 1987 στη Ρώμη με επίδοση 68,74 μέτρων κατέκτησε το χρυσό μετάλλιο, όπως και στους Ολυμπιακούς Αγώνες του 1988 στη Σεούλ με επίδοση 68,82 μέτρων, που ήταν Ολυμπιακό ρεκόρ. Το 1990 κατέκτησε και τον τίτλο του Πρωταθλήματος Ευρώπης στο Σπλιτ της τότε Γιουγκοσλαβίας (τώρα Κροατία) με βολή 64,58 μέτρων. Πριν την Ολυμπιάδα του 1988 στις 13 Σεπτεμβρίου στο Βερολίνο πέτυχε τη δεύτερη καλύτερη βολή του με 70,46 μέτρα. Παρέμεινε αήττητος για διάστημα 992 ημερών στη διάρκεια της καριέρας του εκείνη την εποχή, τη μεγαλύτερη από δισκοβόλο. Η επίδοση του καταρρίφθηκε το 2013 από τον Ρόμπερτ Χάρτινγκ.

Από το 1991 άρχισε να αγωνίζεται με την ομάδα της ενιαίας Γερμανίας συνεχίζοντας να πρωταγωνιστές χωρίς όμως αντίστοιχη επιτυχία σε σύγκριση με την προηγούμενη δεκαετία: ήταν αργυρός  Ολυμπιονίκης στη Βαρκελώνη το 1992, ενώ κέρδισε τρία ακόμα μετάλλια σε Παγκόσμια Πρωταθλήματα Στίβου και δύο σε Ευρωπαϊκά. Η τελευταία μεγάλη επιτυχία του ήρθε σε ηλικία 39 ετών με την κατάκτηση του αργύρου μεταλλίου στο Παγκόσμιο Πρωτάθλημα Στίβου της χρονιάς στη Σεβίλλη της Ισπανίας με επίδοση 68,18 μέτρα. Μετά την αποχώρησή του από την ενεργό δράση σε ηλικία 40 ετών, ανέλαβε προπονητής των δισκοβόλων της εθνικής ομάδας το 2002. Το 2006 ανέλαβε προπονητής στην ομάδα του Πότσδαμ και το 2018 προπονητής στίβου στην ομοσπονδιακή σχολή αστυνομίας στο Βραδεμβούργο. Μετά την επανένωση της Γερμανίας, δέχθηκε κατηγορίες που παρέμειναν στο επίπεδο της ανάκρισης (όπως και άλλοι Ανατολικογερμανοί αθλητές) για χρήση απαγορευμένων ουσιών το χρονικό διάστημα 1981–84. Ο ίδιος τις αρνήθηκε.

Διακρίσεις
----------

* Ευρωπαϊκό Πρωτάθλημα Στίβου Νέων 1979 : 1η θέση (56,18 μέτρα)
* Ευρωπαϊκό Κύπελλο Στίβου 1983 : 1η (64,96)
* Παγκόσμιο Πρωτάθλημα Στίβου 1983 : 5η (64,92)
* Παγκόσμιο Πρωτάθλημα Στίβου 1985 : 2η (68,30)
* Ευρωπαϊκό Πρωτάθλημα Στίβου 1986 : 7η (64,38)
* Παγκόσμιο Πρωτάθλημα Στίβου 1987 : 1η (68,74 μέτρα)
* Ευρωπαϊκό Κύπελλο Στίβου 1987 : 2η (66,54)
* Ολυμπιακοί Αγώνες 1988 : 1η θέση (68,82)
* Ευρωπαϊκό Κύπελλο Στίβου 1989 : 1η (66,54)
* Παγκόσμιο Κύπελλο Στίβου 1989 : 1η (67,12)
* Ευρωπαϊκό Πρωτάθλημα Στίβου 1990 : 1η (64,58)
* Ευρωπαϊκό Κύπελλο Στίβου 1991 : 2η (63,94)
* Παγκόσμιο Πρωτάθλημα Στίβου 1991 : 6η (62,56)
* Ολυμπιακοί Αγώνες 1992 : 2η θέση (64,94)
* Παγκόσμιο Πρωτάθλημα Στίβου 1993 : 3η (66,12)
* Ευρωπαϊκό Πρωτάθλημα Στίβου 1994 : 3η (64,18)
* Ευρωπαϊκό Κύπελλο Στίβου 1994 : 2η (64,42)
* Παγκόσμιο Πρωτάθλημα Στίβου 1995 : 5η (64,42)
* Ολυμπιακοί Αγώνες 1996 : 6η θέση (64,62)
* Ευρωπαϊκό Κύπελλο Στίβου 1996 : 3η (61,96)
* Παγκόσμιο Πρωτάθλημα Στίβου 1997 : 3η (66,14)
* Ευρωπαϊκό Πρωτάθλημα Στίβου 1998 : 2η (66,69)
* Ευρωπαϊκό Κύπελλο Στίβου 1998 : 3η (64,37)
* Ευρωπαϊκό Κύπελλο Στίβου 1999 : 1η (65,68)
* Παγκόσμιο Πρωτάθλημα Στίβου 1999 : 2η (68,18)
* Ολυμπιακοί Αγώνες 2000 : 8η θέση (63,76)

Πηγή: World Athletics

Παραπομπές
----------

1. ↑  «*The New York Times* : East German Sports System: The State Goes for the Gold». Αρχειοθετήθηκε από το πρωτότυπο στις 2 Αυγούστου 2022. Ανακτήθηκε στις 2 Αυγούστου 2022.
2. 1 2 3  «IOC : JÜRGEN SCHULT». Αρχειοθετήθηκε από το πρωτότυπο στις 28 Ιουλίου 2022. Ανακτήθηκε στις 28 Ιουλίου 2022.
3. 1 2  «Шульт ответит за метателей». Ανακτήθηκε στις 28 Ιουλίου 2022.
4. ↑  «EAST GERMAN CHAMPIONSHIPS». Ανακτήθηκε στις 18 Σεπτεμβρίου 2022.
5. ↑  «World Records». Ανακτήθηκε στις 27 Ιουλίου 2022.
6. ↑  «IOC : Athletics: All track and field world records at a glance ahead of 2022 World Championships». Ανακτήθηκε στις 27 Ιουλίου 2022.
7. ↑  «The 5 Track and Field World Records Which Have Stood for the Longest Time». Ανακτήθηκε στις 28 Ιουλίου 2022.
8. ↑  «*The New York Times* : THE SEOUL OLYMPICS: Track and Field; Pride and Frustration for the Americans». Αρχειοθετήθηκε από το πρωτότυπο στις 11 Σεπτεμβρίου 2018. Ανακτήθηκε στις 11 Σεπτεμβρίου 2018.
9. ↑  «Чехословацкая бегунья и советский метатель молота: кому принадлежат самые старые мировые рекорды в лёгкой атлетике». Αρχειοθετήθηκε από το πρωτότυπο στις 2 Αυγούστου 2022. Ανακτήθηκε στις 29 Ιουλίου 2022.
10. ↑  «Discus Throw Men: All». Ανακτήθηκε στις 2 Αυγούστου 2022.
11. ↑  «European Athletics (EAA) – News – Harting on course to break Jurgen Schult's record». Αρχειοθετήθηκε από το πρωτότυπο στις 29 Ιουλίου 2022. Ανακτήθηκε στις 28 Ιουλίου 2022.
12. ↑  «Leichtathletik, Robert Harting». Ανακτήθηκε στις 29 Ιουλίου 2022.
13. ↑  «Jürgen SCHULT». Ανακτήθηκε στις 28 Δεκεμβρίου 2023.
14. ↑  «Jürgen Schult». Αρχειοθετήθηκε από το πρωτότυπο στις 18 Σεπτεμβρίου 2022. Ανακτήθηκε στις 2 Αυγούστου 2022.
15. ↑  «Отличие мирового рекорда от олимпийского. Побьют ли "вечные" рекорды? Рекорды в разных возрастах». Αρχειοθετήθηκε από το πρωτότυπο στις 30 Ιουλίου 2022. Ανακτήθηκε στις 30 Ιουλίου 2022.
16. ↑  «Sport Weltrekordler nun Potsdamer». Αρχειοθετήθηκε από το πρωτότυπο στις 1 Σεπτεμβρίου 2022. Ανακτήθηκε στις 1 Σεπτεμβρίου 2022.
17. ↑  «Brandenburger Olympia-Serie: Einblicke in das Diskus- und Speerwerfen». Αρχειοθετήθηκε από το πρωτότυπο στις 1 Σεπτεμβρίου 2022. Ανακτήθηκε στις 1 Σεπτεμβρίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γιούργκεν Σουλτ** |

* Jürgen SCHULT

| Ρεκόρ |
| --- |
| ΠροκάτοχοςΓιούρι Ντούμτσεφ | **Κάτοχος του παγκοσμίου ρεκόρ (Δισκοβολία ανδρών)**6 Ιουνίου 1986 – | Διάδοχος*Αναμενόμενος* |
|